CELEX: 52020PC0830
Language: fi
Date: 2020-12-10
Title: Ehdotus EUROOPAN PARLAMENTIN JA NEUVOSTON ASETUS asetuksen (EU) 2017/2403 muuttamisesta siltä osin kuin on kyse unionin kalastusaluksille Yhdistyneen kuningaskunnan vesillä myönnettävistä kalastusluvista ja Yhdistyneen kuningaskunnan kalastusalusten kalastustoimista unionin vesillä

EUROOPAN KOMISSIO
            Bryssel 10.12.2020
            COM(2020) 830 final
            2020/0366(COD)
            Ehdotus
            EUROOPAN PARLAMENTIN JA NEUVOSTON ASETUS
            asetuksen (EU) 2017/2403 muuttamisesta siltä osin kuin on kyse unionin kalastusaluksille Yhdistyneen kuningaskunnan vesillä myönnettävistä kalastusluvista ja Yhdistyneen kuningaskunnan kalastusalusten kalastustoimista unionin vesillä 
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Asetuksen (EU) N:o 1380/2013
                  1
                (yhteisen kalastuspolitiikan perusasetus) nojalla unionin kalastusaluksilla on yhtäläinen pääsy unionin vesille ja kalavaroihin, jollei yhteisen kalastuspolitiikan säännöistä muuta johdu. Yhteisen kalastuspolitiikan sääntöjä ei siirtymäkauden päätyttyä enää sovelleta Yhdistyneeseen kuningaskuntaan. Tämän jälkeen Yhdistyneen kuningaskunnan vedet (aluemeri ja aluemereen rajoittuva talousvyöhyke) eivät enää kuulu unionin vesiin.    
            
            
               Kalastuksen kestävyyden varmistamiseksi ja ottaen huomioon kalastuksen merkitys monien yhteisöjen taloudellisena elinkeinona on tärkeää säilyttää mahdollisuus toteuttaa järjestelyjä, joiden mukaisesti unionin ja Yhdistyneen kuningaskunnan alukset voivat edelleen saada vastavuoroisen pääsyn toistensa vesille 31. joulukuuta 2020 jälkeen siihen asti, kun Yhdistyneen kuningaskunnan kanssa on tehty kalastussopimus. Tämän asetuksen tarkoituksena on luoda asianmukainen oikeudellinen kehys tällaista pääsyä varten.
            
            
               Kuten 10. joulukuuta 1982 tehdyssä Yhdistyneiden kansakuntien merioikeusyleissopimuksessa, jäljempänä ’UNCLOS’, ja hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10. joulukuuta 1982 tehdyn Yhdistyneiden kansakuntien merioikeusyleissopimuksen määräysten täytäntöönpanosta 4. elokuuta 1995 tehdyssä sopimuksessa, jäljempänä ’YK:n kalakantasopimus’, määrätään, tiettyjen jaettujen, hajallaan olevien ja laajasti vaeltavien kalakantojen hoito edellyttää kaikkien niiden maiden yhteistyötä, joiden vesillä kyseisiä kalakantoja esiintyy (rantavaltiot) ja joiden laivastot hyödyntävät kyseisiä kantoja (kalastusta harjoittavat valtiot). Tällainen yhteistyö voidaan toteuttaa sellaisten maiden välisellä erityisjärjestelyllä, joiden intressinä asianomainen kalastus on.
            
            
               Myös Yhdistyneen kuningaskunnan on sovittava vuoden 2021 kalastusmahdollisuuksista. Kyseiset järjestelyt muodostavat perustan kalastustoimien vakaudelle, ja ne on vahvistettava noudattaen kaikilta osin UNCLOS:n 61 ja 62 artiklassa määrättyjä vaatimuksia. Näillä järjestelyillä olisi pyrittävä varmistamaan meren elollisten luonnonvarojen kestävä hyödyntäminen ja vakaus sekä unionin että Yhdistyneen kuningaskunnan vesillä. 
            
            
               Asetuksessa (EU) 2017/2403
                  2
                (SMEFF-asetus) vahvistetaan säännöt, jotka koskevat unionin kalastusalusten kolmansien maiden vesillä ja kolmansien maiden alusten unionin vesillä harjoittamia kalastustoimia. 
            
            
               Unionin kalastusalusten kolmannen maan vesillä harjoittamien kalastustoimien osalta SMEFF-asetuksessa säädetään, että lippujäsenvaltio voi myöntää suoria lupia toimijalle, ja vahvistetaan tällaisten lupien myöntämistä koskevat edellytykset ja menettelyt. Kun otetaan huomioon niiden unionin kalastusalusten lukumäärä, jotka harjoittavat kalastustoimintaa Yhdistyneen kuningaskunnan vesillä, nämä edellytykset ja menettelyt voivat johtaa huomattaviin viivästyksiin ja lisätä hallinnollista rasitetta, jos Yhdistynyt kuningaskunta sallii EU:n alusten kalastaa Yhdistyneen kuningaskunnan vesillä. On tarpeen vahvistaa erityiset edellytykset ja menettelyt, joilla helpotetaan menettelyä, jolla Yhdistynyt kuningaskunta myöntää unionin kalastusaluksille luvat harjoittaa kalastustoimintaa Yhdistyneen kuningaskunnan vesillä. Näiden edellytysten ja menettelyjen olisi vastattava vaatimuksia, jotka SMEFF-asetuksessa vahvistetaan kolmansien maiden aluksille, jotka harjoittavat kalastustoimintaa unionin vesillä. 
            
            
               Tässä ehdotuksessa olevia erityissääntöjä olisi sovellettava siirtymäkauden päättymistä seuraavasta päivästä alkaen. Lupien myöntämiseen sovelletaan ”vastavuoroisuuden” periaatetta eli edellytystä, että Yhdistynyt kuningaskunta laajentaa EU:n aluksilla olevia oikeuksia niin, että alukset voivat harjoittaa kalastustoimintaa Yhdistyneen kuningaskunnan vesillä unionia tyydyttävällä tavalla. Näin ollen luvat myönnetään ainoastaan jos ja siltä osin kuin Yhdistynyt kuningaskunta myöntää unionin aluksille luvat käyttää kalastusmahdollisuuksia, jotka on jaettu aluksille.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ei sovelleta
               
            
            
               •Yhdenmukaisuus unionin muiden politiikkojen kanssa
            
            
               
                  Ei sovelleta
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Oikeusperusta on Euroopan unionin toiminnasta tehdyn sopimuksen 43 artiklan 2 kohta. 
               
            
            
               •Toissijaisuusperiaate 
            
            
               YKP ja sen valvonta kuuluvat EU:n yksinomaiseen toimivaltaan perussopimuksen 3 artiklan d alakohdan nojalla, joten toissijaisuusperiaatetta ei sovelleta. 
            
            
               Ehdotetulla säädöksellä muutettaisiin unionin asetusta (EU) 2017/2403, jotta unionin lainsäädännössä olisi oikeusperusta, jonka nojalla Yhdistyneen kuningaskunnan alukset voisivat harjoittaa kalastustoimintaa unionin vesillä ja jotta voitaisiin ottaa käyttöön yksinkertaistettuja ja tehokkaampia lupamenettelyjä sellaisia aluksia varten, jotka haluavat kalastaa Yhdistyneen kuningaskunnan vesillä. Sen vuoksi on välttämätöntä toteuttaa toimia unionin tasolla, sillä tavoitetta ei saavutettaisi jäsenvaltioiden omilla toimilla, koska asia kuuluu unionin yksinomaiseen toimivaltaan.
            
         
         
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Ehdotettua asetusta pidetään oikeasuhteisena, koska sillä pyritään varmistamaan, että nykyinen tilanne, jossa unionin kalastusaluksilla on pääsy Yhdistyneen kuningaskunnan vesille, säilyy ennallaan säätämällä vastavuoroisista lupaehdoista. Tällöin vältetään merkittävät häiriöt ja lupamenettelyihin liittyvät viivästykset.  
               
            
            
               •Toimintatavan valinta
            
            
               
                  Kyseessä on asetuksen muuttaminen. 
               
            
            
               •Ehdotuksen toimittaminen kansallisille parlamenteille
            
            
               Euroopan parlamentille ja neuvostolle toimitettavat säädösluonnokset, myös komission ehdotukset, on toimitettava kansallisille parlamenteille perussopimuksiin liitetyn kansallisten kansanedustuslaitosten asemaa Euroopan unionissa koskevan pöytäkirjan (N:o 1) mukaisesti.
            
            
               Pöytäkirjan 4 artiklan mukaisesti esitys lainsäätämisjärjestyksessä hyväksyttäväksi säädökseksi voidaan ottaa neuvoston esityslistaehdotukseen säädöksen hyväksymistä tai jonkin lainsäädäntömenettelyn yhteydessä tapahtuvaa yhteisen kannan vahvistamista varten aikaisintaan kahdeksan viikon kuluttua siitä, kun esitys on toimitettu kansallisille parlamenteille.
            
            
               Kiireellisissä tapauksissa tästä voidaan 4 artiklan mukaisesti kuitenkin tehdä poikkeus, jonka perustelut esitetään kyseisessä säädöksessä tai neuvoston yhteisessä kannassa. 
            
            
               
                  Koska on tarpeen säätää menettelyistä, joilla sallitaan kestävät kalastustoimet Yhdistyneen kuningaskunnan ja unionin vesillä, viimeistään sitä päivää seuraavana päivänä, jona unionin oikeutta lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, ja koska on tarpeen säätää menettelyistä, joilla sallitaan kestävät kalastustoimet Yhdistyneen kuningaskunnan ja unionin vesillä vastavuoroisuuden pohjalta viimeistään kyseisenä päivänä kalastustoiminnan äkillisen keskeytymisen välttämiseksi kyseisillä vesillä, tämän ehdotuksen hyväksymistä Euroopan parlamentissa ja neuvostossa on pidettävä kiireellisenä. Sen vuoksi katsottiin aiheelliseksi vahvistaa poikkeus kahdeksan viikon määräaikaan, jota tarkoitetaan Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyssä, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Tätä kohtaa ei sovelleta, koska tämä ehdotus tarvitaan poikkeuksellisen, väliaikaisen ja kertaluonteisen tapahtuman vuoksi, joka ei liity voimassa olevan lainsäädännön tavoitteisiin. 
               
            
            
               •Sidosryhmien kuuleminen
            
            
               
                  Monet kalastusalan sidosryhmät ja jäsenvaltioiden edustajat ovat ottaneet esille haasteita, joita Yhdistyneen kuningaskunnan eroaminen unionista aiheuttaa, sekä niiden mahdollisia ratkaisuja. Kaikki toimijat, sidosryhmät ja asianomaiset jäsenvaltiot ovat korostaneet tarvetta varmistaa molemminpuolinen kestävä kalastustoiminta. 
               
            
            
               •Asiantuntijatiedon keruu ja käyttö
            
            
               
                  Ei sovelleta
               
            
            
               •Vaikutustenarviointi
            
            
               Vaikutustenarviointi ei ole tarpeen, koska tilanne on poikkeuksellinen ja toimenpiteiden tarve koskee vain ajanjaksoa, jona Yhdistyneen kuningaskunnan asema muuttuu. Käytettävissä ei ole muita toimintavaihtoehtoja, jotka poikkeaisivat ehdotetusta vaihtoehdosta aineellisesti ja oikeudellisesti.
                     
            
            
               •Sääntelyn toimivuus ja yksinkertaistaminen
            
            
               Ei sovelleta
            
         
         
            
               •Perusoikeudet
            
            
               
                  Tämä ehdotus ei vaikuta perusoikeuksien suojaamiseen.
               
            
            
               4.TALOUSARVIOVAIKUTUKSET
            
            
               Ehdotuksella ei ole vaikutuksia talousarvioon.
            
            
               5.LISÄTIEDOT
            
            
               Ei sovelleta
            
            
               2020/0366 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               asetuksen (EU) 2017/2403 muuttamisesta siltä osin kuin on kyse unionin kalastusaluksille Yhdistyneen kuningaskunnan vesillä myönnettävistä kalastusluvista ja Yhdistyneen kuningaskunnan kalastusalusten kalastustoimista unionin vesillä 
               
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  3
               , 
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. 
            
            
               (2)Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä, jäljempänä ’erosopimus’, sisältää järjestelyjä unionin oikeuden säännösten soveltamiseksi Yhdistyneeseen kuningaskuntaan ja Yhdistyneessä kuningaskunnassa sen päivän jälkeen, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa. Yhteistä kalastuspolitiikkaa (YKP) sovelletaan Yhdistyneeseen kuningaskuntaan ja Yhdistyneessä kuningaskunnassa siirtymäkauden aikana mainitun sopimuksen mukaisesti ja sen soveltaminen lakkaa 31 päivänä joulukuuta 2020. 
            
            
               (3)Kun YKP:aa lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, Yhdistyneen kuningaskunnan vedet (aluemeri ja siihen rajoittuva yksinomainen talousvyöhyke) eivät enää kuulu unionin vesiin. Koska Yhdistyneen kuningaskunnan kanssa ei ole tehty kalastussopimusta, vaarana on, että unionin ja Yhdistyneen kuningaskunnan aluksilla ei ole mahdollisuutta käyttää kaikkia vuonna 2021 mahdollisesti käytettävissä olevia kalastusmahdollisuuksia. 
            
         
         
            
               (4)Kalastuksen kestävyyden varmistamiseksi ja ottaen huomioon kalastuksen merkitys monien yhteisöjen taloudellisena elinkeinona unionissa ja Yhdistyneessä kuningaskunnassa olisi säilytettävä mahdollisuus toteuttaa järjestelyjä, joilla jatketaan unionin ja Yhdistyneen kuningaskunnan alusten vastavuoroista pääsyä toistensa vesille 31 päivän joulukuuta 2020 jälkeen. Sen vuoksi tällä asetuksella olisi luotava asianmukainen oikeudellinen kehys tällaista vastavuoroista pääsyä varten.
            
            
               (5)Tämän asetuksen alueellinen soveltamisala ja viittaukset Yhdistyneeseen kuningaskuntaan eivät kata Gibraltaria.
            
            
               (6)Unioni ja Yhdistynyt kuningaskunta vahvistavat vuoden 2021 kalastusmahdollisuudet noudattaen kaikilta osin Yhdistyneiden Kansakuntien merioikeusyleissopimuksen
                  4
                61 ja 62 artiklassa määrättyjä vaatimuksia. Jotta varmistetaan meren elollisten luonnonvarojen kestävä hyödyntäminen ja vakaus unionin vesillä ja Yhdistyneen kuningaskunnan vesillä, jäsenvaltioiden kiintiöt ja osuudet olisi vahvistettava unionin sovellettavan lainsäädännön mukaisesti ja Yhdistyneen kuningaskunnan kiintiöt ja osuudet Yhdistyneen kuningaskunnan sovellettavan lainsäädännön mukaisesti. 
            
            
               (7)Kun otetaan huomioon, että Yhdistyneen kuningaskunnan aluksilla on pitkään ollut perinteenä kalastaa unionin vesillä ja päinvastoin, ja jotta näille vesille olisi vastavuoroinen pääsy, unionin olisi säädettävä Yhdistyneen kuningaskunnan alusten pääsyä unionin vesille koskevasta järjestelystä, jonka turvin alukset voivat lupien nojalla kalastaa Yhdistyneelle kuningaskunnalle myönnettävät kiintiöosuudet samoin edellytyksin kuin unionin alukset. Tällaiset kalastusluvat olisi myönnettävä ainoastaan, jos ja siltä osin kuin Yhdistynyt kuningaskunta edelleen myöntää unionin aluksille lupia jatkaa kalastusta Yhdistyneen kuningaskunnan vesillä.
            
            
               (8)Euroopan parlamentin ja neuvoston asetuksessa
                  5
                (EU) 2017/2403 vahvistetaan säännöt, jotka koskevat kalastuslupien myöntämistä ja hallinnointia kolmansien maiden suvereniteettiin tai lainkäyttövaltaan kuuluvilla vesillä kalastavien unionin alusten osalta sekä unionin vesillä kalastustoimia harjoittavien kolmansien maiden kalastusalusten osalta.
            
            
               (9)Mainitussa asetuksessa vahvistetaan erityisesti säännöt, jotka koskevat unionin kalastusalusten kolmannen maan vesillä sopimuskehyksen ulkopuolella harjoittamia kalastustoimia, säädetään, että lippujäsenvaltio voi myöntää suoria lupia, ja vahvistetaan tällaisten lupien myöntämistä koskevat edellytykset ja menettelyt.  Kun otetaan huomioon niiden unionin kalastusalusten lukumäärä, jotka harjoittavat kalastustoimintaa Yhdistyneen kuningaskunnan vesillä, nämä edellytykset ja menettelyt johtaisivat huomattaviin viivästyksiin ja lisäisivät hallinnollista rasitetta, jos erosopimusta tai kalastussopimusta ei tehdä. Sen vuoksi on tarpeen vahvistaa erityiset edellytykset ja menettelyt, joilla helpotetaan menettelyä, jolla Yhdistynyt kuningaskunta myöntää unionin kalastusaluksille luvat harjoittaa kalastustoimintaa Yhdistyneen kuningaskunnan vesillä. 
            
            
               (10)On tarpeen poiketa kolmansien maiden kalastusaluksiin sovellettavista säännöistä ja säätää erityisistä edellytyksistä ja menettelyistä, joiden nojalla unioni voi myöntää Yhdistyneen kuningaskunnan kalastusaluksille lupia harjoittaa kalastustoimintaa unionin vesillä.
            
            
               (11)Sen vuoksi asetusta (EU) 2017/2403 olisi muutettava.
            
            
               (12)Neuvoston asetuksen (ETY, Euratom) N:o 1182/71
                  6
                4 artiklan 3 kohdan mukaisesti säädösten tietyksi päivämääräksi vahvistettu soveltamisen päättyminen tapahtuu tuota päivämäärää vastaavan päivän viimeisen tunnin kuluttua umpeen. Sen vuoksi tätä asetusta olisi sovellettava 1 päivästä tammikuuta 2021.
            
            
               (13)Koska erosopimuksessa määrätty siirtymäkausi päättyy 31 päivänä joulukuuta 2020 ja koska Yhdistyneen kuningaskunnan kanssa ei ole tehty kalastussopimusta, tämän asetuksen olisi tultava voimaan kiireellisesti ja sitä olisi sovellettava 1 päivästä tammikuuta 2021. Varotoimenpiteenä sitä olisi sovellettava vähintään seuraaviin päiviin asti: 31 päivään joulukuuta 2021 asti tai siihen päivään asti, jona unionin ja Yhdistyneen kuningaskunnan välinen kalastussopimus tulee voimaan tai sen väliaikainen soveltaminen alkaa. 
            
            
               (14)Koska tämä asetus on tarpeen antaa ennen sitä päivää, jona unionin oikeutta lakataan soveltamasta Yhdistyneeseen kuningaskuntaan ja Yhdistyneessä kuningaskunnassa erosopimuksen 126 ja 127 artiklan nojalla, ja koska on tarpeen säätää menettelyistä, joilla sallitaan viimeistään kyseisenä päivänä kestävät kalastustoimet Yhdistyneen kuningaskunnan vesillä ja unionin vesillä vastavuoroisuuden pohjalta, pidettiin aiheellisena säätää poikkeus Euroopan unionin toiminnasta tehdyn sopimuksen liitteenä olevassa pöytäkirjassa N:o 1 olevassa Euroopan unionin kansallisten parlamenttien asemaa koskevassa 4 artiklassa tarkoitetusta kahdeksan viikon määräajasta, jotta vältetään kalastustoimien äkillinen loppuminen. 
            
            
               (15)Jotta sekä unionin että Yhdistyneen kuningaskunnan toimijat voisivat jatkaa kalastusta, unionin vesillä harjoitettavaa toimintaa koskevat kalastusluvat olisi myönnettävä Yhdistyneen kuningaskunnan aluksille ainoastaan jos ja siltä osin kuin komissio katsoo, että Yhdistynyt kuningaskunta myöntää unionin aluksille vastavuoroisuuden pohjalta oikeuden harjoittaa kalastustoimia Yhdistyneen kuningaskunnan vesillä, 
            
            
               OVAT HYVÄKSYNEET TÄMÄN ASETUKSEN:
            
            
               1 artikla 
               Asetuksen (EU) 2017/2403 muuttaminen
            
            
               Muutetaan asetus (EU) 2017/2403 seuraavasti:
            
            
               (1)lisätään II osaston II lukuun 4 jakso seuraavasti:
            
            
               ”4 jakso
            
            
               Unionin kalastusaluksille Yhdistyneen kuningaskunnan vesillä myönnettävät luvat
            
            
               18 a artikla 
               Soveltamisala
            
            
               Poiketen siitä, mitä 3 jaksossa säädetään, tätä jaksoa sovelletaan unionin kalastusalusten Yhdistyneen kuningaskunnan vesillä harjoittamiin kalastustoimiin.
            
         
         
            
               18 b artikla 
               Määritelmä
            
            
               Tässä jaksossa ilmaisulla ’Yhdistyneen kuningaskunnan vedet’ tarkoitetaan kansainvälisen oikeuden mukaisesti määriteltyjä Yhdistyneen kuningaskunnan suvereniteettiin tai lainkäyttövaltaan kuuluvia vesiä.
            
            
               18 c artikla 
               Menettely Yhdistyneen kuningaskunnan kalastusluvan saamiseksi
            
            
               1.Lippujäsenvaltion, joka on todentanut 5 artiklassa esitettyjen edellytysten noudattamisen, on lähetettävä komissiolle vastaava hakemus tai luettelo hakemuksista Yhdistyneen kuningaskunnan kalastusluvan saamiseksi. 
            
            
               2.Kussakin hakemuksessa tai luettelossa on oltava tiedot, jotka Yhdistynyt kuningaskunta on pyytänyt luvan myöntämiseksi, vaaditussa esitysmuodossa, sellaisena kuin Yhdistynyt kuningaskunta on ilmoittanut sen komissiolle. 
            
            
               3.Komissio toimittaa jäsenvaltioille 2 kohdassa tarkoitetut tiedot ja esitysmuodon. Komissio voi pyytää lippujäsenvaltiolta mitä tahansa lisätietoja, jotka ovat tarpeen 1 ja 2 kohdassa tarkoitettujen edellytysten noudattamisen todentamiseksi. 
            
            
               4.Jos komissio toteaa hakemuksen tai 3 kohdan nojalla pyydetyt lisätiedot saatuaan, että 1 ja 2 kohdassa säädetyt edellytykset täyttyvät, se toimittaa hakemuksen viipymättä edelleen Yhdistyneelle kuningaskunnalle.
            
            
               5.Heti kun Yhdistynyt kuningaskunta ilmoittaa komissiolle, että se on päättänyt myöntää tai evätä luvan jollekin unionin kalastusalukselle, komissio ilmoittaa siitä välittömästi lippujäsenvaltiolle.
            
            
               6.Lippujäsenvaltio voi myöntää kalastusluvan kalastustoimiin Yhdistyneen kuningaskunnan vesillä ainoastaan sen jälkeen, kun sille on ilmoitettu, että Yhdistynyt kuningaskunta on päättänyt myöntää luvan asianomaiselle unionin alukselle. 
            
            
               7.Kalastustoimia ei saa aloittaa ennen kuin sekä lippujäsenvaltio että Yhdistynyt kuningaskunta ovat myöntäneet kalastusluvan.
            
            
               8.Jos Yhdistynyt kuningaskunta ilmoittaa komissiolle, että se on päättänyt keskeyttää tai peruuttaa jollekin unionin kalastusalukselle myönnetyn kalastusluvan, komissio ilmoittaa siitä välittömästi lippujäsenvaltiolle. Jäsenvaltion on keskeytettävä tai peruutettava Yhdistyneen kuningaskunnan vesillä harjoitettavia kalastustoimia varten myöntämänsä kalastusluvat vastaavasti.
            
            
               9.Jos Yhdistynyt kuningaskunta ilmoittaa lippujäsenvaltiolle suoraan, että se on päättänyt myöntää kalastusluvan jollekin unionin kalastusalukselle tai evätä, keskeyttää tai peruuttaa unionin kalastusalukselle myönnetyn luvan, lippujäsenvaltion on ilmoitettava siitä välittömästi komissiolle. Jäsenvaltion on keskeytettävä tai peruutettava Yhdistyneen kuningaskunnan vesillä harjoitettavia kalastustoimia varten myöntämänsä kalastusluvat vastaavasti.
            
            
               18 d artikla 
               Seuranta
            
            
               Komissio seuraa unionin kalastusalusten Yhdistyneen kuningaskunnan vesillä toteuttamiin kalastustoimiin tarkoitettujen kalastuslupien myöntämistä Yhdistyneessä kuningaskunnassa.”; 
            
            
            
               (2)lisätään III ja IV osaston väliin III a osasto seuraavasti:
            
            
               ”III a OSASTO
            
            
               YHDISTYNEEN KUNINGASKUNNAN KALASTUSALUSTEN KALASTUSTOIMET UNIONIN VESILLÄ
            
            
            
               38 a artikla 
               Soveltamisala
            
         
         
            
               Poiketen siitä, mitä III osastossa säädetään, tätä osastoa sovelletaan Yhdistyneen kuningaskunnan kalastusalusten unionin vesillä harjoittamiin kalastustoimiin.
            
            
               38 b artikla 
               Yhdistyneen kuningaskunnan alusten kalastustoimet
            
            
               Yhdistyneen kuningaskunnan kalastusalukset voivat harjoittaa unionin vesillä kalastustoimia sovellettavassa unionin lainsäädännössä vahvistettujen edellytysten mukaisesti, edellyttäen että unionin aluksille myönnetään vastavuoroinen pääsy harjoittamaan kalastustoimia Yhdistyneen kuningaskunnan vesillä. 
            
            
               38 c artikla 
               Yleiset periaatteet 
            
            
               1.Yhdistyneen kuningaskunnan kalastusalus ei saa harjoittaa kalastustoimia unionin vesillä, paitsi jos komissio on myöntänyt sille kalastusluvan. Sille voidaan myöntää tällainen lupa vain, jos 2 kohdassa esitetyt kelpoisuusehdot täyttyvät. 
            
            
               2.Komissio voi myöntää kalastusluvan Yhdistyneen kuningaskunnan alukselle, jos
            
            
               (a)kalastusaluksella on Yhdistyneen kuningaskunnan viranomaisen myöntämä voimassa oleva kalastuslisenssi;
            
            
               (b)Yhdistynyt kuningaskunta on merkinnyt kalastusaluksen komission käytettävissä olevaan alusrekisteriin;
            
            
               (c)kalastusalukseen ja kaikkiin siihen liittyviin tukialuksiin sovelletaan IMO:n tunnistenumerojärjestelmää, jos unionin oikeudessa sitä edellytetään;
            
            
               (d)kalastusalus ei sisälly LIS-alusten luetteloon, jonka alueellinen kalastuksenhoitojärjestö ja/tai unioni LIS-asetuksen nojalla on hyväksynyt;
            
            
               (e)Yhdistynyttä kuningaskuntaa ei ole merkitty yhteistyöhön osallistumattomien maiden luetteloon LIS-asetuksen nojalla tai kestämättömät kalastusmahdollisuudet sallivien maiden luetteloon asetuksen (EU) N:o 1026/2012 nojalla;
            
            
               (f)kalastusmahdollisuudet ovat Yhdistyneen kuningaskunnan käytettävissä.  
            
            
               3.Luvan kalastukseen unionin vesillä saaneen Yhdistyneen kuningaskunnan aluksen on noudatettava sääntöjä, joilla säännellään unionin alusten kalastustoimia sillä kalastusalueella, jolla kyseinen alus toimii. 
            
            
               38 d artikla 
               Menettely kalastuslupien saamista varten
            
            
               1.Yhdistyneen kuningaskunnan on toimitettava komissiolle kalastusalustensa lupia koskeva hakemus tai luettelo hakemuksista. 
            
            
               2.Komissio voi pyytää Yhdistyneeltä kuningaskunnalta tarpeellisia lisätietoja todentaakseen, että 38 c artiklan 2 kohdassa säädetyt edellytykset ovat täyttyneet.
            
            
               3.Kun on todettu, että 38 b artiklassa ja 38 c artiklan 2 kohdassa säädetyt edellytykset täyttyvät, komissio voi myöntää kalastusluvan ja se ilmoittaa siitä viipymättä Yhdistyneelle kuningaskunnalle ja asianomaisille jäsenvaltioille.
            
            
               38 e artikla 
               Kalastuslupien hallinnointi
            
            
               1.Jos jokin 38 b artiklassa ja 38 c artiklan 2 kohdassa esitetty edellytys ei enää täyty, komissio ryhtyy asianmukaisiin toimiin, mukaan lukien luvan muuttaminen tai sen peruuttaminen, ja ilmoittaa asiasta Yhdistyneelle kuningaskunnalle ja asianomaisille jäsenvaltioille.
            
            
               2.Komissio voi kieltäytyä myöntämästä lupaa Yhdistyneen kuningaskunnan kalastusalukselle taikka peruuttaa tai keskeyttää luvan seuraavissa tapauksissa:
            
         
         
            
               (a)olosuhteissa on tapahtunut perustavanlaatuinen muutos, joka koskee erityisesti unionin alusten vastavuoroista pääsyä Yhdistyneen kuningaskunnan vesille;
            
            
               (b)meren elollisten luonnonvarojen kestävään hyödyntämiseen, hoitoon ja säilyttämiseen kohdistuu vakava uhka;
            
            
               (c)se on olennaisen tärkeää LIS-kalastuksen ehkäisemiseksi tai torjumiseksi; 
            
            
               (d)komissio katsoo sen asianmukaiseksi 18 d artiklan mukaisten seurantatoimien tulosten perusteella; 
            
            
               (e)Yhdistynyt kuningaskunta perusteettomasti epää tai peruuttaa unionin aluksille Yhdistyneen kuningaskunnan vesille myönnetyn luvan.
            
            
               3.Komissio ilmoittaa välittömästi Yhdistyneelle kuningaskunnalle, jos se epää, keskeyttää tai peruuttaa luvan 2 kohdan mukaisesti. 
            
            
               38 f artikla 
               Kalastustoimien lopettaminen
            
            
               1.Jos Yhdistyneelle kuningaskunnalle myönnetyt kalastusmahdollisuudet katsotaan kokonaan käytetyiksi, komissio ilmoittaa siitä viipymättä Yhdistyneelle kuningaskunnalle ja jäsenvaltioiden toimivaltaisille valvontaviranomaisille. Jotta voidaan jatkaa käyttämättöminä olevia kalastusmahdollisuuksia hyödyntäviä kalastustoimia, mikä saattaa vaikuttaa myös kokonaan käytettyihin kalastusmahdollisuuksiin, komissio pyytää Yhdistynyttä kuningaskuntaa ilmoittamaan sille teknisistä toimenpiteistä, joilla estetään kielteisten vaikutusten kohdistuminen jo kokonaan käytettyihin kalastusmahdollisuuksiin.
            
            
               2.Yhdistyneen kuningaskunnan lipun alla purjehtiville aluksille myönnetyt kalastusluvat katsotaan keskeytetyiksi kyseessä olevien kalastustoimien osalta 1 kohdassa tarkoitetun ilmoituksen päivämäärästä lähtien, eivätkä alukset saa enää harjoittaa kyseisiä kalastustoimia.
            
            
               3.Kalastusluvat on katsottava peruutetuiksi, jos 2 kohdan mukainen kalastuslupien keskeytys koskee kaikkia toimia, joita varten luvat on myönnetty.
            
            
               38 g artikla 
               Kiintiöiden ylittäminen unionin vesillä
            
            
               Jos komissio toteaa Yhdistyneen kuningaskunnan ylittäneen kiintiön, joka sille on myönnetty tietyn kalakannan tai kalakantaryhmän osalta, komissio vähentää Yhdistyneelle kuningaskunnalle myönnettyjä muita kiintiöitä. Komissio pyrkii varmistamaan, että vähennyksen määrä on yhdenmukainen jäsenvaltioille vastaavissa olosuhteissa määrättävien vähennysten kanssa.
            
            
               38 h artikla 
               Valvonta ja noudattamisen valvonta
            
            
               1.Luvan kalastukseen unionin vesillä saaneen Yhdistyneen kuningaskunnan aluksen on noudatettava samoja valvontasääntöjä, joilla säännellään unionin alusten kalastustoimia sillä kalastusalueella, jolla kyseinen alus toimii.
            
            
               2.Luvan kalastukseen unionin vesillä saaneen Yhdistyneen kuningaskunnan aluksen on toimitettava komissiolle tai sen nimeämälle elimelle ja tapauksen mukaan rantajäsenvaltiolle tiedot, jotka unionin alusten edellytetään lähettävän lippujäsenvaltiolle valvonta-asetuksen nojalla.
            
            
               3.Komissio tai sen nimeämä elin lähettää 2 kohdan mukaisesti vastaanotetut tiedot rantajäsenvaltiolle.
            
            
               4.Luvan kalastukseen unionin vesillä saaneen Yhdistyneen kuningaskunnan aluksen on toimitettava pyynnöstä komissiolle tai sen nimeämälle elimelle sovellettavien tarkkailijaohjelmien puitteissa laaditut tarkkailuraportit.
            
            
               5.Rantajäsenvaltion on kirjattava Yhdistyneen kuningaskunnan kalastusalusten tekemät mahdolliset rikkomukset ja niihin liittyvät seuraamukset kansalliseen rekisteriin, josta säädetään valvonta-asetuksen 93 artiklassa.”.
            
            
               2 artikla 
               Voimaantulo ja soveltaminen
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
         
         
            
               Sitä sovelletaan sitä päivää seuraavasta päivästä, jona unionin oikeutta lakataan soveltamasta Yhdistyneeseen kuningaskuntaan ja Yhdistyneessä kuningaskunnassa erosopimuksen 126 ja 127 artiklan nojalla siihen päivämäärään asti, joka on aiempi seuraavista kahdesta vaihtoehdosta: 
            
            
               (1)31 päivä joulukuuta 2021;
            
            
               (2)päivä, jona unionin ja Yhdistyneen kuningaskunnan välinen kalastussopimus tulee voimaan tai sen väliaikainen soveltaminen alkaa.
            
            
               Tätä asetusta ei kuitenkaan sovelleta, jos toisen kohdan 2 alakohdassa tarkoitettu sopimus tulee voimaan tai sen väliaikainen soveltaminen alkaa tämän asetuksen voimaantulopäivään mennessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Euroopan parlamentin ja neuvoston asetus, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22–61).
               
               
                  
                     (2)
                  
                        Euroopan parlamentin ja neuvoston asetus (EU) 2017/2403, annettu 12 päivänä joulukuuta 2017, ulkoisten kalastuslaivastojen kestävästä hallinnoinnista ja neuvoston asetuksen (EY) N:o 1006/2008 kumoamisesta (EUVL L 347, 28.12.2017, s. 81).
                        
               
               
                  
                     (3)
                  
                        EUVL C , , s. .
               
               
                  
                     (4)
                  
                        Yhdistyneiden Kansakuntien merioikeusyleissopimus ja sen XI osan täytäntöönpanosta 28 päivänä heinäkuuta 1994 tehty sopimus (EYVL L 179, 23.6.1998, s. 3).
               
               
                  
                     (5)
                  
                        Euroopan parlamentin ja neuvoston asetus (EU) 2017/2403, annettu 12 päivänä joulukuuta 2017, ulkoisten kalastuslaivastojen kestävästä hallinnoinnista ja neuvoston asetuksen (EY) N:o 1006/2008 kumoamisesta (EUVL L 347, 28.12.2017, s. 81).
               
               
                  
                     (6)
                  
                        Neuvoston asetus (ETY, Euratom) N:o 1182/71, annettu 3 päivänä kesäkuuta 1971, määräaikoihin, päivämääriin ja määräpäiviin sovellettavista säännöistä (EYVL L 124, 8.6.1971, s. 1).